Paríž/Berlín/Londýn/Rím/Belehrad 1. januára (TASR) - Tisíce ľudí sa zúčastnili v noci nadnes osláv začiatku roku 2004 aj v európskych metropolách. Nezabránilo im v tom ani miestami nepriaznivé počasie alebo sprísnené bezpečnostné opatrenia.
Tradične najväčšie bývajú oslavy na Starom kontinente v Paríži a Berlíne. Asi 500.000 ľudí podľa údajov polície oslavovalo striedanie rokov na Elyzejských poliach šampanským a petardami. Turisti z celého sveta, najmä z USA a Japonska, sa nenechali odradiť zimou, ale naopak sa zabávali aj pri živej hudbe.
Na bezpečnosť v uliciach Paríža dohliadalo asi 4500 policajtov. Francúzsky minister vnútra Nicolas Sarkozy navštívil centrály bezpečnostných zložiek a hasičov. Do skorých ranných hodín neboli hlásené žiadne vážne incidenty. Dobrovoľníci Červeného kríža boli pripravení postarať sa o ľudí, ktorí to prehnali s konzumáciou alkoholu.
Francúzsky Štrasburg sa ani tento rok nevyhol výtržnostiam v uliciach okrajových štvrtí, kde žijú prisťahovalci a sociálne slabší ľudia. Napriek tomu, že mesto posilnilo stavy policajtov, už pred polnocou výtržníci podpálili viac ako tucet automobilov.
Po zjednotení Nemecka sa centrom novoročných osláv v tejto krajine stala Brandenburská brána a priľahlé ulice 17. júna, Pod lipami a Parížske námestie. Podľa odhadov polície sa v tomto priestore tentoraz zhromaždil asi milión ľudí, čím bol o 200.000 osôb prekonaný odhadovaný počet účastníkov silvestrovskej veselice. Oslavy boli bezproblémové. Polícia prechodne zadržala desať ľudí, traja sa zranili.
Britská metropola Londýn privítala nový rok farebným ohňostrojom. Len niekoľko minút trvajúce divadlo si prišlo k obrovskému, nádherne vysvietenému ruskému kolu nazývanému Londýnske oko pozrieť asi 100.000 ľudí. Londýnčania a turisti si nenechali ujsť odbíjanie prvých sekúnd nového roka zvonom Big Ben.
Vo viacerých britských mestách museli novoročné oslavy odrieknuť pre silný vietor a dážď. Ani v Londýne sa tento rok nekonali oficiálne oslavy na Trafalgarskom námestí či iných známych miestach. Z bezpečnostných dôvodov bolo okolie námestia uzatvorené a platil zákaz predaja alkoholických nápojov. O poriadok v meste sa staralo 3000 policajtov.
Taliani privítali nový rok asi najhlučnejšie. Najväčšie silvestrovská slávnosť sa konala v Ríme, kde si na polnočný ohňostroj počkalo asi 200.000 ľudí. Oslavovalo sa aj pred sídlom talianskeho prezidenta Carla Azeglia Ciampiho, ktorý sa aj napriek svojmu veku 83 rokov aj s manželkou Frankou pripojil po polnoci k davu ľudí. V južnom Taliansku odpálili nespočetné množstvo svetlíc a petárd. Tesne pred Silvestrom zhabala talianska polícia niekoľko ton ilegálnej zábavnej pyrotechniky.
Desaťtisíce ľudí privítalo rok 2004 v uliciach Belehradu. Na bulvári v centre mesta pripravili organizátori zábavu a živú hudbu. O polnoci nechýbal veľký ohňostroj. Nový rok sa v pravoslávnom Srbsku začína podľa juliánskeho kalendára až 14. januára.